กยศ.แฮปปี้ แห่จ่ายหนี้ เพิ่มกระฉูด
โพสต์ทูเดย์ - กยศ.เฮคนชำระหนี้เกินคาด ได้เงินคืนแล้วกว่า 1.6 หมื่นล้าน เท่ากับเป้าหมายทั้งปี
9 ก.ค. 2559

โพสต์ทูเดย์ - กยศ.เฮคนชำระหนี้เกินคาด ได้เงินคืนแล้วกว่า 1.6 หมื่นล้าน เท่ากับเป้าหมายทั้งปี 
น.ส.ฑิตติมา วิชัยรัตน์ ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยผลการชำระหนี้กองทุน กยศ. และกองทุน กรอ. ณ วันที่ 5  ก.ค. 2559 ซึ่งเป็นวันครบกำหนดชำระหนี้ว่ามีผู้กู้ยืม กยศ.มาชำระหนี้แล้ว เป็นเงิน 16,124 ล้านบาท เพิ่มขึ้น 4,500 ล้านบาท หรือ 39% จากช่วงเดียวกันปีก่อน และยังเท่ากับเป้าหมายที่ตั้งไว้ทั้งปี ขณะเดียวกันมีผู้กู้ยืม กรอ.มาชำระหนี้แล้ว 388 ล้านบาท เพิ่มขึ้นจากเดิม 27%
ทั้งนี้ จากการที่กองทุน กยศ. และกองทุน กรอ. มีการชำระเงินคืนมากขึ้น แสดงให้เห็นว่าผู้กู้ยืมได้ตระหนักถึงความรับผิดชอบต่อสังคม ซึ่งเป็นส่วนหนึ่งในการสร้างภาพลักษณ์ของประเทศไทยให้ดียิ่งขึ้น อีกทั้งเป็นผลดีต่อการดำเนินงานกองทุนสามารถนำเงินดังกล่าวหมุนเวียนกลับไปสร้างโอกาสทางการศึกษาให้ผู้กู้ยืมรุ่นต่อไป
ทั้งนี้ ผู้กู้ยืมที่ไม่สามารถไปชำระหนี้ได้ทันวันที่ 5 ก.ค. ยังติดต่อขอชำระหนี้ได้ตลอดเวลา แต่จะต้องเสียเบี้ยปรับตามจำนวนวันที่ผิดนัด หากชำระหนี้ล่าช้าก็จะเสียเบี้ยปรับเพิ่มมากขึ้น หรือหากผู้กู้ยืมค้างชำระหนี้เกิน 4 ปี จำนวน 5 งวด อาจถูกฟ้องร้องดำเนินคดีได้ และหากผู้กู้ยืมจะชำระหนี้ปิดบัญชีภายในวันที่ 30 ก.ย.นี้ กองทุนจะลดเบี้ยปรับให้ 100%